Title: JUDr
Author: C08
Last saved by: sulik
Company: ÚV SR

Informácia o výkone práv akcionára v akciovej spoločnosti Správa služieb diplomatickému zboru, a.s. so 100% majetkovou účasťou štátu v pôsobnosti Ministerstva zahraničných vecí SR

Dňa 1. októbra 2001 bola na základe rozhodnutia zakladateľa Ministerstva zahraničných vecí Slovenskej republiky, Hlboká cesta č. 2, Bratislava, zastúpeného Eduardom Kukanom, ministrom, založená akciová spoločnosť s obchodným názvom Správa služieb diplomatickému zboru, a.s. so sídlom Palisády č. 31, 811 06 Bratislava. Spoločnosť bola založená bez výzvy na upisovanie akcií. Spoločnosť je zapísaná v Obchodnom registri Okresného súdu Bratislava v oddiely Sa, vložka č. 2834/B, IČO: 35 822 163.

Základné imanie spoločnosti vo výške 1.517.000.000,- Sk je vytvorené nepeňažným vkladom zakladateľa. Nepeňažný vklad zakladateľa do základného imania je podrobne špecifikovaný a ocenený znaleckými posudkami dvoch znaleckých organizácií:
	
Základné imanie spoločnosti je rozdelené na 15.170 akcií, z ktorých každá akcia má menovitú hodnotu 100.000,- Sk. Akcie spoločnosti majú podobu listinných cenných papierov a nie sú verejne obchodovateľné. Akcie majú podobu listinného cenného papiera, vydaného v podobe hromadnej akcie na meno Ministerstvo zahraničných vecí SR, Hlboká 2, Bratislava, v celkovej menovitej hodnote 1.517.000.000,- Sk, nahrádzajúcej 15.170 kusov akcií série A s menovitou hodnotou jednej akcie 100.000,- Sk, séria A, číslo 000001. Hromadná akcia je vyrobená ako ceninový papier s viacerými ochrannými prvkami.

V súlade s príslušnými ustanoveniami zákona č. 600/1992 Zb. o cenných papieroch     a § 269 ods. 2 Obchodného zákonníka bola  medzi Správou služieb diplomatickému zboru, a.s. a Strediskom cenných papierov Slovenskej republiky, a.s., so sídlom ul. 29. augusta        č. 1/A, Bratislava uzatvorená zmluva s emitentom listinných akcií na meno o vedení zoznamu akcionárov.

Spoločnosť prebrala všetky práva a záväzky zrušenej príspevkovej organizácie Správa služieb diplomatickému zboru, so sídlom Palisády č. 31, IČO: 30844169, plynúce z titulu jej hmotného a nehmotného majetku. Vklad majetku do spoločnosti odsúhlasila Vláda Slovenskej republiky uznesením č. 746 dňa 15. augusta 2001 v súlade s § 13 ods. 7 písm. b) bod 2 zákona č. 278/1993 Z.z. o správe majetku štátu v platnom znení.

V zmysle čl. V. Stanov spoločnosti zo dňa 1. októbra 2001 je akcionárom spoločnosti Ministerstvo zahraničných vecí Slovenskej republiky, v zastúpení ministrom zahraničných vecí SR. Práva a povinnosti akcionára ustanovujú právne predpisy a stanovy spoločnosti.
	 
Akcionára na valnom zhromaždení môže zastupovať zástupca, ktorému akcionár udelil písomné plnomocenstvo. Splnomocnenec musí byť k účasti na valnom zhromaždení splnomocnený písomným plnomocenstvom s určeným rozsahom plnej moci a s úradne overeným podpisom akcionára.

Akcionár má právo na podiel zo zisku spoločnosti (dividendu), ktorý valné zhromaždenie podľa výsledku hospodárenia určilo na rozdelenie. Na výplatu dividend nemožno použiť základné imanie, ani rezervný fond a ani prostriedky, ktoré sa majú použiť na doplnenie rezervného fondu. Akcionár nie je povinný vrátiť spoločnosti dividendu prijatú dobromyseľne. Podiel členov predstavenstva a členov dozornej rady na zisku (tantiému) stanoví valné zhromaždenie zo zisku určeného na rozdelenie.
Výkon práv valného zhromaždenia v zmysle Stanov spoločnosti 
a Obchodného zákonníka od 1. októbra 2003 do 31. decembra 2003

Zasadnutia Valného zhromaždenia SSDZ, a.s. za rok 2003

I.   dátum: 15. júla 2003 o 14.00 hod.
miesto konania: sídlo SSDZ, a.s.
prítomní: 	valné zhromaždenie SSDZ, a.s. zastúpené ministrom zahraničných vecí SR 
predstavenstvo
dozorná rada
program:    1.   schválenie výročnej správy SSDZ, a.s. za rok 2002
2.	schválenie návrhu na rozdelenie čistého zisku SSDZ, a.s. za rok 2002
3.	rôzne
      prijaté uznesenia: 
č. 1/2003 – schválenie výročnej správy SSDZ, a.s. za rok 2002
č. 2/2003 - schválenie návrhu na rozdelenie čistého zisku SSDZ, a.s. za rok 2002 

Rozhodnutia jediného akcionára SSDZ, a.s. – MZV SR za rok 2003

I.    dátum: apríl 2003
rozhodnutie ministra zahraničných vecí SR ako štatutárneho zástupcu jediného akcionára SSDZ, a.s. o schválení podnikateľského plánu SSDZ, a.s. na rok 2003

II.   dátum: 16. máj 2003
rozhodnutie ministra zahraničných vecí SR ako štatutárneho zástupcu jediného akcionára SSDZ, a.s. o odvolaní doterajšieho člena Dozornej rady Mgr. Carmen Pavlakovičovej a o menovaní nového člena Dozornej rady Mgr. Barbary Zányiovej ku dňu 16.5.2003
- notárska zápisnica N 166/2003, Nz 37249/2003 zo dňa 16.5.2003

III.	dátum: 19. jún 2003
rozhodnutie ministra zahraničných vecí SR ako štatutárneho zástupcu jediného akcionára SSDZ, a.s. o uzavretí záložnej zmluvy na vybraný nehnuteľný majetok spoločnosti na zabezpečenie úveru na účely financovania výstavby AC Diplomat

IV. dátum: 3. november 2003
rozhodnutie ministra zahraničných vecí SR ako štatutárneho zástupcu jediného akcionára SSDZ, a.s. o zvýšení  celkovej čiastky určenej na realizáciu výstavby AC diplomat  o 25 miliónov Sk vrátane DPH, t.j. na celkových 275 miliónov Sk vrátane DPH

V.   dátum: 15. decembra 2003
rozhodnutie ministra zahraničných vecí SR ako štatutárneho zástupcu jediného akcionára SSDZ, a.s. o predaji šiestich novovybudovaných apartmánových bytov v budove B administratívneho centra Diplomat, Palisády č. 29, Bratislava ako „holobytov“ za minimálnu cenu 33.965.210,- Sk, stanovenú znaleckým posudkom č. 17/2003 zo dňa 1.decembra 2003, vypracovaným Ing. Dušanom Škultétym

VI.  dátum: 29. decembra 2003
rozhodnutie ministra zahraničných vecí SR ako štatutárneho zástupcu jediného akcionára SSDZ, a.s. o schválení podnikateľského plánu SSDZ, a.s. na rok 2004

Výkon činnosti Dozornej rady SSDZ, a.s.

1. Zasadnutie Dozornej rady SSDZ, a.s. 12. marca 2003

	Dozorná rada na svojom prvom zasadnutí prerokovala:

-	Podnikateľský plán na rok 2003
-	Posúdenie výberu audítora na vykonanie účtovnej závierky za rok 2002
-	Informáciu o predbežných výsledkoch hospodárenia za rok 2002

	Vo svojom uznesení č. 1/2003 Dozorná rada prijala opatrenie, ktorým sa formuluje zásada predkladania prehľadu o štvrťročnom čerpaní prostriedkov na cestovné, reprezentačné a PR Predstavenstvom spoločnosti Dozornej rade pre nasledujúce obdobie.

	Uznesením č. 2/2003 Dozorná rada odporučila Valnému zhromaždeniu schváliť audítorskú spoločnosť Kredit Audit, so sídlom na Prievozskej ul. č. 14/A v Bratislave ako firmu, ktorá bude poverená vykonaním auditu účtovnej závierky SSDZ, a.s. za rok 2002.

2. Zasadnutie Dozornej rady SSDZ, a.s. 24. marca 2003

	Dozorná rada opätovne prerokovala podnikateľský plán SSDZ, a.s. pre rok 2003            a Uznesením č. 3/2003 odporučila Valnému zhromaždeniu znížiť v podnikateľskom pláne SSDZ, a.s. navrhnuté náklady v položkách cestovné, PR a náklady na reprezentáciu v celkovej sume 1 mil. Sk s tým, že táto suma bude presunutá do položky dividendy.

3. Zasadnutie Dozornej rady SSDZ, a.s. dňa 13. mája 2003

	Dozorná rada na tomto zasadnutí prerokovala uskutočnenie kontroly na SSDZ, a.s.        a uzniesla (Uznesením č. 4/2003) vykonať kontrolu podnikateľskej činnosti spoločnosti s využitím prizvaných odborníkov.

	Súčasne DR zobrala na vedomie výsledok volieb nového člena Dozornej rady SSDZ, a.s. namiesto Carmen Pavlakovičovej, ktorá ukončila pracovný pomer so SSDZ, a.s., bola zvolená za členku JUDr. Barbara Brvnišťanová – Zányiová.

4. Zasadnutie Dozornej rady SSDZ, a.s. dňa 19. mája 2003

	Dozorná rada na tomto zasadnutí prerokovala konkretizáciu náplne a výkon kontroly na SSDZ, a.s. a sformulovala jej program do deviatich bodov:

5. Zasadnutie Dozornej rady SSDZ, a.s. dňa 11. júla 2003

	V programe zasadnutia DR bolo:

-	prerokovanie výročnej správy SSDZ, a.s. za rok 2002 a účtovej závierky za rok 2002;
-	prerokovanie návrhu na rozdelenie zisku SSDZ, a.s. za rok 2002;
-	prerokovanie výsledku kontroly na SSDZ, a.s.

	Dozorná rada po prerokovaní výročnej správy a účtovnej závierky SSDZ, a.s. odporučila Valnému zhromaždeniu schváliť rozdelenie zisku za rok 2002 podľa predloženého návrhu. Súčasne sformulovala do odporúčania pre spoločnosť, aby podnikateľské úsilie v budúcom období zamerala na zvyšovanie zisku a tým aj zabezpečenie vyšších dividend.

	Ďalej žiada Predstavenstvo SSDZ, a.s., aby efektívne vynakladalo prostriedky na cestovné, repre a PR.

	Vykonaná kontrola nepriniesla zistenia porušenie zákona interných predpisov v oblastiach, ktoré sa kontrolovali. V súvislosti s konkrétnymi pripomienkami Dozorná rada žiada predstavenstvo SSDZ, a.s., aby prijalo opatrenia na odstránenie zistených nedostatkov.

6. Zasadnutie Dozornej rady SSDZ, a.s. dňa 30. septembra 2003
	Program zasadnutia obsahoval:

-	prerokovanie výsledkov hospodárenia SSDZ, a.s. za prvý polrok 2003,
-	prerokovanie návrhu na založenie dcérskej spoločnosti SSDZ, a.s.

	Dozorná rada SSDZ, a.s. odporučila predstavenstvu spoločnosti v ďalšej činnosti zobrať do úvahy námety z rokovania Dozornej rady s cieľom zvýšiť obsadenosť objektov                  a priestorov SSDZ, a.s., ako aj zabezpečiť plnenie plánovaných výnosov v tomto roku.

	V ďalšom bode dozorná rada schválila návrh na založenie dcérskej spoločnosti so základným imaním 200 tis. Sk. 

7. Zasadnutie Dozornej rady SSDZ, a.s. dňa 12. decembra 2003

	Program zasadnutí:

- prerokovanie rezervy na realizáciu vzduchotechniky prístavby budovy na ulici Palisády 31,
- podnikateľského plánu na rok 2004,
 - výber audítora pre rok 2003.

	Dozorná rada svojím Uznesením č. 5/2003 súhlasí s použitím čiastky 1.251 tis. Sk s DPH z rezervy na financovanie vzduchotechniky v prístavbe budovy Palisády č. 31. 

	Uznesením č. 6/2003 Dozorná rada spoločnosti Správa služieb diplomatickému zboru, a.s. odporúča Valnému zhromaždeniu SSDZ, a.s. znížiť v podnikateľskom pláne na r. 2004 navrhnuté náklady v položke 518 – Ostatné služby (strážna služba) o 1 mil. Sk s tým, že táto suma bude presunutá do položky 518 – Ostatné služby – rezerva. Po uskutočnení uvedených úprav Dozorná rada odporúča Valnému zhromaždeniu schváliť Podnikateľský plán na r. 2004.

	Dozorná rada SSDZ, a.s. odporúča Uznesením č. 7 z roku 2003 Valnému zhromaždeniu schváliť spoločnosť Kredit Audit, s.r.o. so sídlom Prievozská 14/A v Bratislave ako firmu, ktorá bude poverená vykonaním auditu účtovnej závierky SSDZ, a.s. za rok 2003.

Spoločné zasadnutia Predstavenstva a Dozornej rady SSDZ, a.s. za rok 2003

dátum: 	27. októbra 2003

program: 

1.	návrh na alternatívne zhodnotenie nevyužitého nehnuteľného majetku SSDZ, a.s.
2.	návrh na navýšenie štandardu administratívneho centra Diplomat
3.	rôzne

prijaté uznesenia: 

č. 1/2003 – rozhodnutie o alternatívnom zhodnotení vybraného nehnuteľného majetku SSDZ, a.s. - pozemok parc.č. 2326/1 Jančova ul., pozemok parc.č. 741 a parc.č. 742 Podjavorinskej ul., pozemok parc.č. 221/1 Vajanského nábrežie, pozemok parc.č. 2933/1 Novosvetská ul., pozemok parc.č. 2933/3 a parc.č. 2944/4 na Slavíne

č. 2/2003 – odporučenie Valnému zhromaždeniu SSDZ, a.s. schváliť navýšenie štandardu administratívneho centra Diplomat o stavebné a architektonické prvky a s tým súvisiace zvýšenie limitu celkových rozpočtových nákladov na výstavbu o 25 miliónov Sk, t.j. na celkových 275 mil. Sk vrátane DPH.